Η Άγνωστος (ταινία, 1956)

Η άγνωστος είναι δραματική ελληνική κινηματογραφική ταινία του 1956 σε σενάριο και σκηνοθεσία του Ορέστη Λάσκου.

Πλοκή
Στο ασπρόμαυρο αυτό κοινωνικό δράμα η Λίνα (Κυβέλη), μια γυναίκα της καλής κοινωνίας εγκαταλείπει το σύζυγό της, Πέτρο Φλεριανό (Γιώργος Παππάς), για τον νεαρό εραστή της. Μαθαίνοντας πως το παιδί της ο Άλκης (Νίκος Πιλάβιος) είναι βαριά άρρωστος, επιστρέφει αλλά ο άντρας της την διώχνει. Απελπισμένη, φεύγει στην Αμερική όπου για 20 χρόνια εκπορνεύεται. Γυρνάει στην Ελλάδα, μαζί με τον εραστή της, που αμέσως ξεκινάει δουλειές με τον υπόκοσμο. Ο εραστής μαθαίνει ότι, σύμφωνα με τον Νόμο, θα πρέπει να της επιστραφεί η εκ δύο χιλιάδων λιρών προίκα της, την οποία ο πρώην σύζυγός της διατηρεί άθικτη.

Θέλοντας να βάλει χέρι σε αυτά τα λεφτά, ο απατεώνας εραστής καταστρώνει τα σχέδιά του. Σκέφτεται να πάει να πει στον σύζυγό της και στον γιο της την αλήθεια και να εκβιάσει τις καταστάσεις προς όφελός του. Όμως η γυναίκα δεν θέλει για τίποτα στον κόσμο να μάθει ο γιος της την ύπαρξή της και το παρελθόν της. Στην προσπάθεια να σταματήσει τον εραστή της να προδώσει την ταυτότητά της, τον σκοτώνει. Φυλακίζεται και περιμένει τη δίκη της.

Στο μεταξύ, ο γιος της (Αλέκος Αλεξανδράκης) έχει σπουδάσει νομική και μόλις πήρε το πτυχίο του. Σαν νέος δικηγόρος η πρώτη υπόθεση που του αναθέτουν είναι η υπεράσπιση της άγνωστης γυναίκας που κατηγορείται για φόνο. Χωρίς να ξέρει ότι είναι η μητέρα του, κάνει ό,τι είναι δυνατόν και καταφέρνει να αθωώσει τη μητέρα του. Η γυναίκα, στο άκουσμα της αθωωτικής αποφάσεως καταρρέει και όταν συνέρχεται βρίσκεται στο σπίτι της ετοιμοθάνατη. Ο γιος πληροφορείται την αλήθεια από τον πατέρα του, μάνα και γιος επανενώνονται και η μητέρα πεθαίνει χωρίς να συγχωρήσει τον σύζυγό της.

 Διανομή 

 Κυβέλη, Λίνα Φλεριανού
 Γεώργιος Παππάς, Πέτρος Φλεριανός
 Λάμπρος Κωνσταντάρας, Στέφανος Πετρίδης
 Χρήστος Ευθυμίου, Μανωλάκης Μεριδέλλης
 Μίμης Φωτόπουλος, Δημητράκης
 Αλέκος Αλεξανδράκης, Άλκης Φλεριανός
 Ελένη Ζαφειρίου, Ρόζα
 Κυβέλη Θεοχάρη, Ευτυχία
 Γκίκας Μπινιάρης, Λάμπρος Γεράκης
 Βύρων Πάλλης, εισαγγελέας
 Περικλής Χριστοφορίδης, Γιαννάκης Σπίγγος
 Θανάσης Τζενεράλης, γιατρός
 Μάρθα Καραγιάννη, Ελένη
 Βάνα Φιλιππίδου, νεαρή Λίνα
 Νίκος Πιλάβιος, μικρός Άλκης Φλεριανός
 Νίκος Φέρμας, μπάρμαν

 Παραγωγή 
Η ταινία έκανε πρεμιέρα στις κινηματογραφικές αίθουσες στις 26 Μαρτίου 1956 

Πρόκειται για την πρώτη εμφάνιση στον κινηματογράφο της νεαρής Μάρθας Καραγιάννη  και για μία από τις τέσσερις ταινίες που γύρισε ο Ορέστης Λάσκος στη Φίνος Φιλμ. Οι άλλες τρεις είναι οι εξής: Για ποιον χτυπά η... κουδούνα, Γκόλφω και Αντίο ζωή. 

Ο Κώστας Σταματίου έγραψε για την ταινία στην εφημερίδα Η Αυγή:Ο κ. Λάσκος, ως σεναρίστας, συγχρόνισε αρκετά επιδέξια το παλιό θεατρικό έργο. Θέλησε να εκμεταλλευτεί τα θεατρικά «εφέ», και τα κατάφερε σε σημαντικό βαθμό. Το έργο του δεν μοιάζει με τα συνηθισμένα νευρόσπαστα ελληνικά μελοδράματα, υπάρχει ενότητα τόνου, άνετο κύλημα, αρμονία ανάμεσα στην πρόθεση και το αποτέλεσμα. Σ' αυτό, τον σκηνοθέτη Λάσκο βοήθησε ολοφάνερα το καλό συνεργείο της «Φίνος Φιλμ». Ο οπερατέρ Ντίνος Κατσουρίδης (που μας είχε δώσει τα τόσο ωραία εξωτερικά του Αγαπητικού της βοσκοπούλας) κατάφερε πραγματικό άθλο: χώρια που ξεπέρασε τη δυσκολία απόδωσης της κ. Κυβέλης, φώτισε για πρώτη φορά σωστά τον Γιώργο Παππά, τον Λάμπρο Κωνσταντάρα και τον Αλεξανδράκη, που τόσο τους αδικούσε άλλοτε η κακή φωτογραφία. Τα ντεκόρ του Μάρκου Ζέρβα δείχνουν ευσυνειδησία και προσοχή στη λεπτομέρεια. Γενικά, το τεχνικό συγκρότημα της «Φίνος» έκανε καθαρή δουλειά, κι αυτό πρέπει ν΄αναγνωρισθεί ιδιαίτερα. Η ταινία κυκλοφόρησε και σε μορφή ντιβιντί στις 10/08/2009. 

 Παραπομπές 

Πηγές
Ιάσων Τριανταφυλλίδης, Ταινίες για φίλημα: ένα αφιέρωμα στον Φιλοποίμενα Φίνο και τις ταινίες του, εκδ. Εξάντας, Αθήνα, 2000, σελ.72

Εξωτερικοί σύνδεσμοι

Η άγνωστος στη Φίνος Φιλμ

Κατηγορία:Ελληνικές ταινίες της δεκαετίας 1950
Κατηγορία:Ταινίες του 1956
Κατηγορία:Ταινίες παραγωγής Φίνος Φιλμ
Κατηγορία:Ελληνικές δραματικές ταινίες
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Ορέστη Λάσκου
Κατηγορία:Δικαστικές ταινίες
Κατηγορία:Ταινίες βασισμένες σε θεατρικά έργα
Κατηγορία:Ταινίες με μουσική σύνθεση Τάκη Μωράκη
Κατηγορία:Ταινίες γυρισμένες στην Ελλάδα
Κατηγορία:Ταινίες σε σενάριο Ορέστη Λάσκου
Κατηγορία:Ελληνικές ασπρόμαυρες ταινίες